**Εκδηλώσεις στα σχολεία Πρωτοβάθμιας και Δευτεροβάθμιας Εκπαίδευσης με αφορμή την Παγκόσμια Ημέρα Ελληνικής Γλώσσας (9η Φεβρουαρίου)**

Η 9η Φεβρουαρίου, ημέρα μνήμης του εθνικού ποιητή Διονύσιου Σολωμού, έχει καθιερωθεί ως Παγκόσμια Ημέρα Ελληνικής Γλώσσας, σύμφωνα με την με αρ. πρωτ. ΑΣ17889/11-04-2017 Κ.Υ.Α. (Β’ 1384) των Υπουργών Εσωτερικών, Εξωτερικών και Παιδείας, Έρευνας και Θρησκευμάτων.

Η γνώση και η κατανόηση της σημασίας της ελληνικής γλώσσας συνιστά βασική παιδευτική επιδίωξη. Ιδιαίτερα η νέα γενιά μπορεί να ωφεληθεί πολλαπλά, αν εξοικειωθεί με την ιστορία και τη χρήση της και αφομοιώσει δημιουργικά τον πλούτο της, γεγονός που θα της επιτρέψει να κατανοήσει τη βαθύτερη ουσία του ελληνικού πολιτισμού και την πολυδιάστατη συμβολή της ελληνικής γλώσσας στη δημιουργία του παγκόσμιου πολιτισμού.

Στο πλαίσιο του εορτασμού της Παγκόσμιας Ημέρας Ελληνικής Γλώσσας το σχολείο μας διοργάνωσε μια δράση με πρωτοβουλία της φιλολόγου κ. Θεοχαροπούλου Ηλίτσας και τη σύμφωνη γνώμη του συλλόγου διδασκόντων, που αξιοποιήθηκε κατάλληλα στη σχολική μας μονάδα χάρη στην ενεργό συμμετοχή τριών διακεκριμένων προσώπων της τοπικής μας κοινωνίας, ανθρώπους των Γραμμάτων, των Τεχνών και της ενημέρωσης που με μεγάλη χαρά ανέλαβαν να αναδείξουν διαφορετικές πτυχές της ελληνικής γλώσσας σε διαφορετικούς τρόπους χρήσης της.

Συγκεκριμένα, στην Α’ τάξη η θεατρολόγος κ. Γιάννα Κούλα ξετύλιξε διαδραστικά τη σημασία της γλώσσας στο θέατρο και την θεατρική παράσταση. Στη Β’ τάξη ο ποιητής και δάσκαλος κ. Τάσος Κανάτσης ανέλυσε την γλώσσα στη Λογοτεχνία και ιδιαίτερα τη γλώσσα στην ποίηση μέσω της αφήγησης αποσπασμάτων και ποιημάτων. Στην Γ’ τάξη η δημοσιογράφος κ. Χαλάτση Γεωργία με βιωματικό τρόπο παρουσίασε τον δημοσιογραφικό λόγο σε μια προσπάθεια κατανόησης εκ μέρους των μαθητών της χρήσης του στην παραγωγή ειδήσεων.

Οι μαθητές μας είχαν την ευκαιρία να έρθουν σε επαφή με τρεις διαφορετικές διαστάσεις της ελληνικής γλώσσας, όπως χρησιμοποιείται σε τρεις διαφορετικές εκφάνσεις της καθημερινότητας. Η κριτική τους , με το τέλος της δράσης υπήρξε εξαιρετικά θετική, εποικοδομητική και υπογράμμισαν την αναγκαιότητα διοργάνωσης ανάλογων δράσεων που αφορούν θέματα της καθημερινής τους ζωής.